Kom ervaar studentwees by Akademia tydens opedag | Maroela Media
Kom vind meer uit oor Akademia se studiemoontlikhede en studentelewe by die kampusopedag in Centurion op 8 en 9 April!
Akademia, die privaat hoëronderwysinstelling, vier vanjaar 'n dekade van pionierswerk en nooi jou uit om te kom kyk wat in hierdie tien jaar verrig is. Die kampusopedag word op 8 en 9 April by die Centurion-kampus aangebied. Hier kan jy verwag om verskeie studiemoontlikhede by die instelling te ontdek en te sien hoe die studentelewe gons.
Die opedag het ten doel om voornemende studente se kwelvrae uit te stryk sowel as om voornemende Fonties (studente) 'n eerstehandse ervaring van die Centurion-kampuslewe te laat beleef. Die Akademia-studenteraad en koshuise in die omgewing se huiskomitees sal jou 'n voorsmakie bied van die studenteaksies, soos sport, kultuur, sosiaal, akademies en baie meer. Jy sal ook die instelling se topgehalte-dosente kan ontmoet en met hulle kan gesels oor die verskeie studierigtings waarin jy belangstel.
Die Centurion-kampus bied vanjaar vir die tweede agtereenvolgende jaar 'n kampuservaring waar studente voltyds kan klasdraf. Die kampus is veilig en goed ingerig met verskeie fasiliteite soos 'n mediasentrum, kafeteria, ruim klaskamers, ontspanningsruimtes en selfs 'n ouditorium. Die kampus is ook stapafstand van die Gautreinstasie wat vervoer vergemaklik, asook om die draai van 'n gerieflike inkopiesentrum.
Akademia sien uit om al die voornemende Fonties en hul ouers op kampus te verwelkom
Akademia bied vir jou die geleentheid om voltyds op kampus klas te draf, in jou moedertaal te studeer, en deel te vorm van 'n unieke en nou verweefde studentegemeenskap. Kom wees tuis by Akademia.
As jy nog altyd gewonder het hoe dit werklik voel om 'n Fontie te wees, kom beleef dit eerstehands by die opedag! As jy 'n ouer is wat gemoedsrus nodig het oor waar jou kind gaan studeer, kom woon hierdie dag saam jou kind by, en sien waar jou kind sy of haar loopbaanreis gaan afskop. Voornemende studente kan 'n sessie op 8 April of een van die sessies op 9 April bywoon. RSVP hier elektronies op Akademia se webblad.